Swendelaar teiken glo ryk, wit vrouePolisie is op soek na slagoffers van beweerde Rudi Brits. (Foto: Verskaf) Die Wes-Kaapse polisie is op soek na vroue wat kan help met ŉ ondersoek na ŉ man in die Stellenbosch-omgewing wat glo vroue jare lank uit geld en besittings bedrieg het. Die man, Rudi Brits, het glo welvarende vroue die afgelope tien jaar op sosiale media bevriend en dan met hulle in ŉ romantiese verhouding betrokke geraak. “Hy sou dan intrek by die slagoffers en groot bedrae geld by hulle begin leen. Ná ŉ ruk verdwyn hy met al die geld en ŉ paar duur huishoudelike items,” het die polisie Donderdag in ŉ verklaring gesê. Brits is in November deur die Oos-Kaapse blitspatrollie in hegtenis geneem. “Tot dusver kon die polisie Brits met 20 sake van diefstal en bedrog verbind, wat hy tussen 2010 en 2020 gepleeg het,” lui die verklaring. Hy is tans in aanhouding en verskyn weer op 6 Februarie in die Stellenbosch-landdroshof vir sy borgtogaansoek. Die sake word gekoördineer deur kol. Deon Beneke, tussentydse stasiebevelvoerder van die Stellenbosch-polisie. Slagoffers van Brits wat nog nie ŉ kriminele klag teen hom gelê het nie, word versoek om kol. Beneke te bel by 021 809 5109 of 082 850 9742.